মো. আব্দুস সাত্তার

মো. আব্দুস সাত্তার একজন বাংলাদেশী গবেষক, অধ্যাপক ও রসায়নবিদ। তিনি ইসলামী বিশ্ববিদ্যালয়, বাংলাদেশের ফলিত রসায়ন কেমিক্যাল প্রকৌশল বিভাগের একজন অধ্যাপক। তিনি যশোর বিজ্ঞান ও প্রযুক্তি বিশ্ববিদ্যালয়ের সাবেক উপাচার্য, এখানে তিনি দুই মেয়াদে উপাচার্যের দায়িত্ব পালন করেন। তিনি রাজশাহী বিশ্ববিদ্যালয়ের রসায়ন বিভাগ থেকে স্নাতক ডিগ্রী অর্জন করেছেন।

ব্যক্তিজীবন
প্রফেসর সাত্তার ১৯৫৭ সালের ৫ই ফেব্রুয়ারি যশোর জেলার মণিরামপুর থানার চন্ডীপুর গ্রামে জন্মগ্রহণ করেন। তার পিতার নাম মরহুম ইব্রাহিম এবং মাতা মরহুমা নূরজাহান বেগম। ১৯৯০ সালে তিনি যশোরের সম্ভ্রান্ত পরিবারের কন্যা নাসিমা আখতারের সঙ্গে বিবাহ বন্ধনে আবদ্ধ হন। স্ত্রী, দুই পুত্র-ওয়াসেক সাত্তার আবীর এবং ওয়াসিফ সাত্তার নিবিড়কে নিয়ে তার ছোট্ট পরিবার।

প্রফেসর ড. আব্দুস সাত্তারের শিক্ষাজীবন শুরু হয়েছিলো পিতৃভূমি মণিরামপুরেই। রাজগঞ্জ মাধ্যমিক বিদ্যালয় থেকে ১৯৭৩সালে তিনি বিজ্ঞান বিভাগ থেকে মাধ্যমিক পরীক্ষায় উত্তীর্ণ হন, এরপর যশোর সরকারি মাইকেল মধুসূদন কলেজ থেকে ১৯৭৫সালে বিজ্ঞান বিভাগ থেকে উচ্চমাধ্যমিক পরীক্ষায় পাস করেন। পরে রাজশাহী বিশ্ববিদ্যালয়ের রসায়ন বিভাগ থেকে স্নাতক ডিগ্রী লাভ করেন তিনি। ভারত সরকারের বিশেষ শিক্ষাবৃত্তি নিয়ে তিনি পাঞ্জাব বিশ্ববিদ্যালয় থেকে স্নাতকোত্তর এবং পিএইচডি ডিগ্রী অর্জন করেন; এবং পরবর্তীতে একই বিশ্ববিদ্যালয় থেকে পোস্ট-ডক্টরাল গবেষণা সম্পন্ন করেন।

কর্মজীবন 
অধ্যাপক আব্দুস সাত্তার কর্মজীবন শুরু করেন ১৯৮৯ সালে। চট্টগ্রাম প্রকৌশল ও প্রযুক্তি বিশ্ববিদ্যালয়ে রসায়ন বিভাগে প্রভাষক হিসাবে যোগদান করেন তিনি, পরে ১৯৯২ সালে চট্টগ্রাম বিশ্ববিদ্যালয়ের রসায়ন বিভাগে প্রভাষক হিসেবে যোগ দেন এবং ১৯৯৪ সালে সহকারী অধ্যাপক হিসাবে পদোন্নতি লাভ করেন। ১৯৯৬ সালে তিনি ইসলামী বিশ্ববিদ্যালয়ে সহকারী অধ্যাপক হিসাবে ফলিত রসায়ন ও রাসায়নিক প্রযুক্তি বিভাগে শিক্ষকতা শুরু করেন। এরপর ১৯৯৮ সালে সহযোগী অধ্যাপক পদে এবং ২০০২ সালে অধ্যাপক পদে পদোন্নতি লাভ করেন।

কর্মজীবনে মো আব্দুস সাত্তার চট্টগ্রাম প্রকৌশল ও প্রযুক্তি বিশ্ববিদ্যালয়ের ড. কে. কে. হলের সহকারী প্রভোস্ট, চট্টগ্রাম বিশ্ববিদ্যালয়ের শামসুন্নাহার হলের হাউস টিউটর, ইসলামী বিশ্ববিদ্যালয়ের সহকারী প্রক্টর, খালেদা জিয়া হলের প্রভোস্ট, ফলিত রসায়ন ও রাসায়নিক প্রযুক্তি বিভাগ এবং বায়োটেকনোলজি ও জেনেটিক ইঞ্জিনিয়ারিং বিভাগের সভাপতি হিসেবে দায়িত্ব পালন করেন। তিনি ইসলামী বিশ্ববিদ্যালয়ের ফলিত বিজ্ঞান ও প্রযুক্তি অনুষদের ডীন হিসেবে দায়িত্ব পালন করেছেন তিনি। ড. সাত্তার চট্টগ্রাম প্রকৌশল ও প্রযুক্তি বিশ্ববিদ্যালয়ের শিক্ষক সমিতির সাধারণ সম্পাদক হিসেবে দায়িত্ব পালন করেছেন, চট্টগ্রাম বিশ্ববিদ্যালয়ের একাডেমিক কাউন্সিলের সদস্য নির্বাচিত হয়েছেন সহকারী অধ্যাপক ক্যাটাগরীতে। কুষ্টিয়া ইসলামী বিশ্ববিদ্যালয়ের শিক্ষক সমিতির নির্বাচনে প্রগতিশীল শিক্ষকদের প্যানেল থেকে নির্বাচনে অংশ নিয়ে সদস্যপদে নির্বাচিত হন। এছাড়াও অধুনালুপ্ত বি.আই.টি শিক্ষক ফেডারেশনের কোষাধ্যক্ষের দায়িত্ব পালন করেছেন তিনি।

রাজনীতি সম্পৃক্ততা
অধ্যাপক আব্দুস সাত্তার চট্টগ্রাম বিশ্ববিদ্যালয়ের শিক্ষকতাকাল থেকেই মুক্তিযুদ্ধের স্বপক্ষের শিক্ষকদের সংগঠনের সঙ্গে জড়িত ছিলেন। পরবর্তী সকল কর্মস্থলেই তিনি বাংলাদেশ আওয়ামীলীগপন্থী শিক্ষকদের সঙ্গে সম্পৃক্ত থেকে শিক্ষকতা করেন। ২০০৭ এর পরিবর্তিত রাজনৈতিক প্রেক্ষাপটে বর্তমান প্রধানমন্ত্রী শেখ হাসিনা গ্রেফতার হলে তার মুক্তির দাবিতে প্রথম শিক্ষক হিসেবে আবেদনপত্রে স্বাক্ষর করেন। বিভিন্ন সময় তিনি পরোক্ষভাবে আওয়ামীলীগের রাজনীতিতে সম্পৃক্ত ছিলেন।

গবেষণা ও প্রকাশনা
দেশীয় ও আন্তর্জাতিক জার্নালে তার ৯০ টির বেশি গবেষণা নিবন্ধ প্রকাশিত হয়েছে।

 সমালোচনা 
সাত্তার উপাচার্যের দায়িত্ব পালনকালে বিভিন্ন দুর্নীতিতে জড়িয়ে পড়েন। নিয়োগ, পদোন্নতি ও টেন্ডার বাণিজ্যের মতো গুরুতর অভিযোগ উঠলেও আওয়ামী লীগের প্রভাবশালীদের সঙ্গে নিবিড় সম্পর্ক থাকায় ধরাছোঁয়ার বাইরে থেকে যান। আওয়ামী লীগ সরকারের পতনের পর তার বিরুদ্ধে একের পর এক অভিযোগ পড়ে দুদকে। সম্প্রতি দুদক সাত্তার ও তার সহযোগীদের বিরুদ্ধে তিনটি মামলা করেছে।

তথ্যসূত্র

বিষয়শ্রেণী:শিক্ষাবিদ
বিষয়শ্রেণী:জীবিত ব্যক্তি
বিষয়শ্রেণী:ইসলামী বিশ্ববিদ্যালয়, বাংলাদেশের শিক্ষক
বিষয়শ্রেণী:যশোর বিজ্ঞান ও প্রযুক্তি বিশ্ববিদ্যালয়ের উপাচার্য
বিষয়শ্রেণী:চট্টগ্রাম প্রকৌশল ও প্রযুক্তি বিশ্ববিদ্যালয়ের প্রাক্তন শিক্ষক
বিষয়শ্রেণী:চট্টগ্রাম বিশ্ববিদ্যালয়ের শিক্ষক